VaTsvangirai Vanoita Hurukuro naVaKhama
VaTsvangirai vari kuudza vatungamiri venyika dzemuSADC zviri kunetsa muhurumende yemubatanidzwa.
Mutungamiri wehurumende, VaMorgan Tsvangirai, neChipiri vakaita hurukuro nemutungamiri weBotswana, VaKhama Seretse Ian Khama muGaberone, Botswana. VaTsvangirai vaudza VaKhama nezviri kunetsa muhurumende yemubatanidzwa. VaTsvangirai neMuvhuro vakaitawo hurukuro nemutungamiri weSouth Africa uye vari sachigaro weSADC, VaJacob Zuma, vakabata nyaya imwe cheteyo. SADC iri kutarisirwa kezeya zvizere nyaya yeZimbabwe mwedzi unouya apo ichaita musangano wayo wepagore. SADC neAfrican Union ndidzo dzinoona kuti chibvumirano pakati peZanu PF neMDC chiri kushanda here kana kuti kwete. VaTsvangirai vanoti mutungamiri wenyika, VaRobert Mugabe, havasi kutevedzera chibvumirano cheGPA nekuramba kubvisa muchuchusi mukuru wehurumende, VaJohannes Tomana, uye gavhuna webhanga guru renyika, VaGideon Gono, avo vakasarudza vasina kusuma vamwe sezvinodiwa nechibvumirano cheGPA. VaTsvangirai havasi kufarawo nekusungwa kwenhengo dzavo kuri kuitwa nemapurisa. VaJames Maridadi ndivo mutauriri waVaTsvangirai. VaMaridadi vanoti VaTsvangirai vanogonawo kuzonosangana nevamwe vatungamiri vemuSADC kana vaona zvakakodzera. VaDewa Mavinga vanoongorora nyaya dzezvematongerwo enyika uye vari gweta. VaMavhinga vanoti zviri kuitwa naVaTsvangirai zvinobatsira kuti VaMugabe vaone kuti vari kurasa gwara. Dzimwe Nhau Kubva kuStudio7...